รัฐบาลไทย-ข่าวทำเนียบรัฐบาล-มท.1 เป็นประธาน ประชุมขับเคลื่อนติดตามนโยบายรัฐบาลและภารกิจสำคัญ ร่วมกับผู้ว่าฯ 76 จังหวัด ผ่าน VCS เชื่อมั่นกลไกในระดับพื้นที่ สามารถแก้ไขทุกปัญหา นำไปสู่การ Change for Good
วันพฤหัสบดีที่ 15 กันยายน 2565
มท.1 เป็นประธาน ประชุมขับเคลื่อนติดตามนโยบายรัฐบาลและภารกิจสําคัญ ร่วมกับผู้ว่าฯ 76 จังหวัด ผ่าน VCS เชื่อมั่นกลไกในระดับพื้นที่ สามารถแก้ไขทุกปัญหา นําไปสู่การ Change for Good
มท.1 เป็นประธาน ประชุมขับเคลื่อนติดตามนโยบายรัฐบาลและภารกิจสําคัญ ร่วมกับผู้ว่าฯ 76 จังหวัด ผ่าน VCS เชื่อมั่นกลไกในระดับพื้นที่ สามารถแก้ไขทุกปัญหา นําไปสู่การ Change for Good ที่เป็นรูปธรรม
เมื่อวันที่ 14 ก.ย. 65 เวลา 15.00 น. ณ ห้องประชุมราชสีห์ อาคารศาลาว่าการกระทรวงมหาดไทย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานในการประชุมขับเคลื่อนและติดตามนโยบายของรัฐบาล และภารกิจสําคัญของกระทรวงมหาดไทย ประจําปีงบประมาณ พ.ศ. 2565 (เดือนกันยายน 2565) โดยมี นายทรงศักดิ์ ทองศรี รัฐมนตรีช่วยว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย นายชัยวัฒน์ ชื่นโกสุม รองปลัดกระทรวงมหาดไทย หัวหน้ากลุ่มภารกิจด้านพัฒนาชุมชนและส่งเสริมการปกครองท้องถิ่น นายอรรษิษฐ์ สัมพันธรัตน์ รองปลัดกระทรวงมหาดไทย ด้านบริหาร นายนิรัตน์ พงษ์สิทธิถาวร รองปลัดกระทรวงมหาดไทย หัวหน้ากลุ่มภารกิจด้านสาธารณภัยและพัฒนาเมือง นายนิสิต จันทร์สมวงศ์ อธิบดีกรมที่ดิน นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย นายสมคิด จันทมฤก อธิบดีกรมการพัฒนาชุมชน หัวหน้าหน่วยงานรัฐวิสาหกิจในสังกัดกระทรวงมหาดไทย รองอธิบดี และผู้บริหารระดับสูงของกระทรวงมหาดไทย เข้าร่วมการประชุม โดยผู้ว่าราชการจังหวัดทุกจังหวัด เข้าร่วมประชุมผ่านระบบวิดีทัศน์ทางไกล (VCS)
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า เรื่องสถานการณ์โควิด-19 ให้ผู้ว่าราชการจังหวัดทุกจังหวัด หารือร่วมกับคณะกรรมการโรคติดต่อจังหวัด จัดทําแผนเตรียมความพร้อมใน 3 ด้าน คือ จํานวนเตียง จํานวนบุคลากรทางการแพทย์ และจํานวนเวชภัณฑ์ เนื่องจากคณะกรรมการโรคติดต่อแห่งชาติเห็นชอบร่างประกาศกระทรวงสาธารณสุขปรับโรคโควิด-19 จากโรคติดต่ออันตรายให้เป็นโรคติดต่อเฝ้าระวังในวันที่ 1 ตุลาคม 2565 นี้ และขอให้มีแผนเตรียมรองรับ หากเกิดการระบาดอีกครั้ง
รัฐมนตรีว่าการกระทรวงมหาดไทย กล่าวต่อว่า ขอขอบคุณกรมที่ดินที่ได้พัฒนามุ่งขับเคลื่อนสู่องค์กรดิจิทัล โดยการนําเทคโนโลยีและระบบสารสนเทศมาใช้ บนพื้นฐานแนวคิดการยึดประชาชนเป็นศูนย์กลาง เช่น แอปพลิเคชั่น Landmaps แอปเดียวจบ ครบทุกเรื่องที่ดิน พร้อมระบบจองคิวรังวัดออนไลน์ เพื่อให้ประชาชนได้รับความสะดวก รวดเร็ว ในการรับบริการ หรือแอปพลิเคชั่น D.DOPA ให้บริการงานทะเบียนราษฎร์ ผ่านระบบออนไลน์ ซึ่งขณะนี้ได้สั่งการให้กรมการปกครองเร่งพัฒนาระบบการยืนยันตัวตนแบบดิจิทัล (Digital ID) เพื่อสนับสนุนการให้บริการอื่น ๆ ของภาครัฐ
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวเพิ่มเติมว่า สําหรับในเรื่องอุทกภัยได้สั่งการให้ผู้ว่าราชการจังหวัดบูรณาการหน่วยงานที่เกี่ยวข้องในพื้นที่ เร่งดําเนินการสํารวจและให้ความช่วยเหลือ พร้อมทั้งระดมสรรพกําลัง ทั้งกําลังคนและเครื่องมือ ให้ความช่วยเหลือพี่น้องประชาชนผู้ได้รับผลกระทบจากสถานการณ์น้ําท่วม ในทุกด้าน ทั้งด้านการดํารงชีวิต อาหาร น้ําดื่ม บริการสาธารณูปโภค การเดินทางสัญจรและให้ใช้กลไกการทํางานในระดับพื้นที่ ทั้งโครงการชลประทาน สํานักงานเกษตรจังหวัด องค์กรปกครองส่วนท้องถิ่น อาสาสมัครกู้ภัย ประชาชนจิตอาสา รวมถึงกลไกคณะกรรมการลุ่มน้ําของ สทนช. หรือคณะอนุกรรมการทรัพยากรน้ําจังหวัด เพื่อวางแผนบริหารจัดการน้ําในพื้นที่และเร่งการระบายน้ํา ให้พี่น้องประชาชนกลับมามีชีวิตที่ปกติเร็วที่สุด นอกจากนี้ ขอให้ติดตามเฝ้าระวังสถานการณ์น้ําอย่างใกล้ชิด เนื่องจากในปัจจุบันมีร่องมรสุมพาดผ่าน ทําให้มีปริมาณฝนตกหนักให้เตรียมการพร่องน้ําเพื่อรองรับปริมาณน้ําฝน และวางแผนการระบายน้ําในพื้นที่ของจังหวัด ซึ่งกรมป้องกันและบรรเทาสาธารณภัยได้มีโทรสารแจ้งไปแล้ว และขอให้ติดตามข้อมูลข่าวสารติดตามเฝ้าระวังสถานการณ์อย่างใกล้ชิด รวมถึงให้ผู้ว่าราชการจังหวัดให้ความสําคัญในการขับเคลื่อน 13 มาตรการ รองรับสถานการณ์ฤดูฝน ปี 2565 ของพลเอก ประวิตร วงษ์สุวรรณ รองนายกรัฐมนตรี รักษาราชการแทน นายกรัฐมนตรี โดยเฉพาะการขุดลอกคูคลองและกําจัดผักตบชวา ซึ่งที่ผ่านมาในภาพรวมทั่วทั้งประเทศ ในปี 2565 สามารถกําจัดผักตบได้แล้ว จํานวน 7,103,928 ตัน สามารถช่วยลดปัญหาสิ่งกีดขวางทางน้ําได้ นอกจากนี้ ได้เน้นย้ําให้ตรวจสอบความมั่นคงปลอดภัยคันทํานบ พนังกั้นน้ํา ในบริเวณตลิ่งที่เป็นพื้นที่รองรับการระบายของน้ํา โดยให้กําชับสํานักงานโยธาธิการจังหวัด ร่วมดําเนินการกับองค์กรปกครองส่วนท้องถิ่นในพื้นที่
นายทรงศักดิ์ ทองศรี รัฐมนตรีช่วยว่าการกระทรวงมหาดไทย กล่าวว่า นอกจากปัญหาน้ําท่วมที่เกิดขึ้นในทุกปีแล้ว ยังมีปัญหาน้ําแล้งที่เกิดขึ้นตามมาในช่วงฤดูแล้ง ซึ่งเป็นวัฏจักรที่เกิดปัญหาซ้ําซากมาอย่างยาวนาน เนื่องจากการแก้ปัญหาทั้งสองเรื่องดังกล่าวค่อนข้างมีความซับซ้อน ทั้งปัญหาด้านงบประมาณ พื้นที่รองรับน้ํา สภาพภูมิประเทศ รวมถึงมิติการบริหารงานเชิงพื้นที่ที่แตกต่างกัน ที่ผ่านมากระทรวงมหาดไทยเคยได้มีหนังสือสั่งการเน้นย้ําไปยังทุกจังหวัดแล้วเรื่อง โครงการขุดดินแลกน้ํา แต่ยังไม่มีการดําเนินการที่เป็นรูปธรรม ซึ่งอาจต้องซักซ้อมทําความเข้าใจในการดําเนินการ จึงอยากให้จังหวัดทําเป็นวาระสําคัญในการแก้ไขปัญหา โดยให้จังหวัดศึกษา และพิจารณาเลือกพื้นที่ที่เหมาะสมนํามาเป็นโครงการแก้ไขปัญหาน้ําท่วมน้ําแล้งในจังหวัดที่เป็นต้นแบบเพื่อขยายผล ในพื้นที่อื่น ๆ ต่อไป
นายสุทธิพงษ์ จุลเจริญ ปลัดกระทรวงมหาดไทย กล่าวว่า ในปีนี้กระทรวงมหาดไทย โดยกรมส่งเสริมการปกครองท้องถิ่นจะจัดพิธีมอบรางวัลจังหวัดสะอาดในวันที่ 16 กันยายน 65 ณ สโมสรกองทัพบก ถ.วิภาวดีรังสิต โดยมีจังหวัดที่ได้รับรางวัลชนะเลิศระดับกลุ่มจังหวัด 5 ภาค ดังนี้ 1) ภาคเหนือ จังหวัดพิษณุโลก 2) ภาคตะวันออกเฉียงเหนือ จังหวัดยโสธร 3) ภาคกลางและภาคตะวันตก จังหวัดสระบุรี 4) ภาคตะวันออก จังหวัดจันทบุรี และ 5) ภาคใต้ จังหวัดยะลา นอกจากนี้ กระทรวงมหาดไทยได้รับรางวัลเลิศรัฐทุกสาขา ได้แก่ รางวัลพิเศษ สานพลังร่วมใจ ต้านภัยโควิด รางวัลบริการภาครัฐ รางวัลการบริหารราชการแบบมีส่วนร่วม และรางวัลคุณภาพการบริหารจัดการภาครัฐ รวมจํานวน 43 รางวัล โดยได้รับเกียรติจาก นายวิษณุ เครืองาม รองนายกรัฐมนตรี เป็นประธานในการมอบรางวัลผ่านระบบอิเล็กทรอนิกส์ เมื่อวันที่ 12 กันยายน 2565 ที่ผ่านมา ขอแสดงความยินดีแก่ทุกหน่วยงานที่ได้รับรางวัล และเป็นกําลังใจให้กับผู้ปฏิบัติงานทุกหน่วยงาน แม้จะไม่ได้รับรางวัล ขอให้ตั้งใจทุ่มเททํางานตามปณิธานแห่งการบําบัดทุกข์ บํารุงสุข ของกระทรวงมหาดไทย และไม่ละทิ้งความตั้งใจ ความเสียสละ และ Passion ในการ Change for Good เพื่อพี่น้องประชาชน
“ให้ผู้ว่าราชการจังหวัดทุกจังหวัดเน้นย้ํากับข้าราชการทุกฝ่าย ให้ยึดหลักธรรมาภิบาล (Good Governance) ในการทํางานโดยเคร่งครัด และอีกเรื่องที่สําคัญ คือ การป้องกันและปราบปรามยาเสพติด ผมได้เน้นย้ําทุกครั้ง ว่าให้ลด Demand คือ ลดจํานวนผู้เสพรายใหม่ และผู้เสพรายเก่า เพื่อไปลด Supply โดยการจัดให้มีกีฬา หรือกิจกรรมอื่น ๆ พร้อมทั้งนําผู้เสพเข้ารับการบําบัดฟื้นฟู ณ สถาบันบําบัดรักษาและฟื้นฟูในพื้นที่ แต่จะมีคนกลุ่มหนึ่งที่เสพสารเสพติด จนเกิดผลกระทบต่อสมอง ซึ่งจัดเป็นประเภทที่เกินกว่าจะบําบัดฟื้นฟู และอาจเป็นภัยต่อสังคมตามที่ปรากฏในข่าวทั้งทําร้ายเพื่อน คนในชุมชน ญาติพี่น้อง หรือแม้กระทั่งทําร้ายบุพการี ขอให้ท่านผู้ว่าราชการจังหวัด ทําการสํารวจข้อมูลในพื้นที่ พร้อมติดตาม และเฝ้าระวังกลุ่มผู้เสพกลุ่มนี้ไม่ให้ก่อให้เกิดความรุนแรงในพื้นที่ และคิดหาวิธีรวมถึงแนวทางในรักษาความสงบเรียบร้อยด้วย ปัญหานี้ถือเป็น Pain Point ของการแก้ไขปัญหายาเสพติดมาอย่างยาวนาน ซึ่งผมเชื่อมั่นว่ากลไกในระดับพื้นที่ และภาคีเครือข่าย ภายใต้การนําของผู้ว่าราชการจังหวัด นายอําเภอ กํานัน ผู้ใหญ่บ้าน และผู้บริหารองค์กรปกครองส่วนท้องถิ่น สามารถแก้ไขปัญหาได้” พลเอก อนุพงษ์ฯ กล่าวทิ้งท้าย